'কর্মসূচিতে বৈচিত্র্য খুঁজছে বিএনপি'
দৈনিক কালের কণ্ঠের প্রধান শিরোনাম 'কর্মসূচিতে বৈচিত্র্য খুঁজছে বিএনপি'। খবরে বলা হচ্ছে, টানা অবরোধ বা হরতাল পালন করলে মানুষের মধ্যে একঘেয়েমি তৈরি হতে পারে। সাথে কর্মীদের মধ্যে আসতে পারে শৈথিল্য। আবার জাতীয় সংসদ নির্বাচনের তফসিল ঘোষণার আগে-পরে কর্মসূচি তীব্রতর করতে চায় দলটি।
তাই এসব কর্মসূচির পাশাপাশি আর কী করা যায়, তা নিয়ে ভাবতে বলা হয়েছে বর্তমানে সক্রিয় আছেন বিএনপির এমন নেতাদের। নতুন কর্মসূচির বিষয়ে গত দুই দিন বিএনপির শীর্ষ নেতৃত্ব দলের স্থায়ী কমিটির সদস্য ও সাংগঠনিক সম্পাদকদের সঙ্গে বৈঠক করেছে।
সেখানে অবরোধ রেখে রাজধানীর গুরুত্বপূর্ণ ভবন ঘেরাও, অবস্থান ও অসহযোগ আন্দোলনের মতো বিষয়ে প্রস্তাব এসেছে। তবে বেশির ভাগ নেতা অসহযোগের মতো কর্মসূচিকে উপযুক্ত মনে করছেন না বলে মত দিয়েছেন।
'নির্বাচনের পরিবেশ নিয়ে ১১টি দলের অসন্তোষ' দৈনিক সমকালের আজকের প্রধান শিরোনাম। খবরে বলা হচ্ছে, নির্বাচন কমিশন (ইসি) আয়োজিত সংলাপে অন্তত ১১টি দল নির্বাচনের বিদ্যমান পরিবেশ নিয়ে অসন্তোষ প্রকাশ করেছে।
এর মধ্যে কেউ কেউ আবার পরিবেশ সৃষ্টির আগে তফসিল ঘোষণা স্থগিত রাখারও পরামর্শ দিয়েছে।
তবে প্রধান নির্বাচন কমিশনার (সিইসি) কাজী হাবিবুল আউয়াল বলেছেন, পরিবেশ অনুকূল বা প্রতিকূল যা-ই হোক না কেন, নির্বাচন আয়োজনের বিকল্প তাদের সামনে নেই।
জাতীয় সংসদ নির্বাচনের তফসিল ঘোষণার প্রস্তুতি নিয়ে নিবন্ধিত ৪৪টি রাজনৈতিক দলকে গতকাল শনিবার আমন্ত্রণ জানানো হলেও অংশ নিয়েছে আওয়ামী লীগ, জাতীয় পার্টিসহ ২৬টি দল।
এ আলোচনায় অংশ নেয়নি বিএনপি, সিপিবিসহ ১৮টি দল।
'কৌশলী রাজনীতিতে দুদল' দেশের রাজনৈতিক পরিস্থিতি নিয়ে যুগান্তরের শিরোনাম এটি। খবরে বলা হয়েছে, দ্বাদশ জাতীয় সংসদ নির্বাচন সামনে রেখে উত্তপ্ত দেশের রাজনৈতিক অঙ্গন। নিজেদের লক্ষ্যে পৌঁছাতে ভিন্ন ভিন্ন কৌশল নিয়ে অগ্রসর হচ্ছে আওয়ামী লীগ এবং বিএনপি।
ক্ষমতাসীনদের টার্গেট-সংবিধান অনুযায়ী যথাসময়ে নির্বাচন এবং বিএনপির আন্দোলন মোকাবিলা করা।
অন্যদিকে সরকার পতনের একদফা আন্দোলন সফল করতে মাঠের বিরোধী দল বিএনপি পরিস্থিতি বুঝে বিভিন্ন কৌশল নিচ্ছে।
প্রথম আলোর একটি শিরোনাম '৮ দিনে সারা দেশে গ্রেপ্তার প্রায় ৮ হাজার নেতা–কর্মী'। পত্রিকাটি বলছে, ঢাকায় বিএনপির মহাসমাবেশ কেন্দ্র করে সংঘাতের পর থেকে গতকাল শনিবার পর্যন্ত আট দিনে সারা দেশে দলটির অন্তত ৭ হাজার ৮৩৫ নেতা-কর্মী গ্রেপ্তার হয়েছেন।
তাঁদের মধ্যে দলের মহাসচিবসহ শীর্ষ পর্যায়ের নেতা রয়েছেন অন্তত সাতজন। সাবেক সংসদ সদস্যসহ জেলা ও মহানগর পর্যায়ের গুরুত্বপূর্ণ নেতা রয়েছেন অন্তত অর্ধশতাধিক।
বিএনপি সূত্রে জানা গেছে,  গত ২৮ অক্টোবর থেকে পুলিশের ব্যাপক অভিযান শুরুর পর বিএনপির কেন্দ্রীয় ও জেলা-উপজেলা পর্যায়ের নেতার বেশির ভাগই আত্মগোপনে রয়েছেন।
ইংরেজি দৈনিক নিউ এজের প্রধান শিরোনাম 'Two-day blocade begings today' সুষ্ঠু ও নিরপেক্ষ নির্বাচনের দাবিতে আজ থেকে দেশব্যাপী ৪৮ ঘণ্টার সর্বাত্মক অবরোধ কর্মসূচি পালন করছে বিএনপি।
খবরটিতে ফায়ার সার্ভিসের উদ্ধৃতি দিয়ে জানানো হয়, গতকাল রাজধানীর পৃথক তিনটি স্থানে চারটি এবং নারায়ণগঞ্জে একটি বাসে আগুন দেয়ার ঘটনা ঘটেছে।
গত ২৮ অক্টোবর মহাসমাবেশে হামলা, নেতাকর্মীদের হত্যা, বিএনপির মহাসচিব মির্জা ফখরুল ইসলাম আলমগীরসহ আন্দোলনরত বিভিন্ন দলের সহস্রাধিক নেতাকর্মী গ্রেফতার, বাড়ি বাড়ি তল্লাশি-হয়রানি ও নির্যাতনের প্রতিবাদ এবং চলমান এক দফা দাবিতে ফের টানা দ্বিতীয় দিনের অবরোধ কর্মসূচি ঘোষণা করে বিএনপি এবং জামায়াতে ইসলামী।
'এবারো আ'লীগের সাথেই নির্বাচনে যাচ্ছে জাতীয় পার্টি!' নয়াদিগন্তের শিরোনাম। খবরে বলা হচ্ছে, নির্বাচন নিয়ে রাজপথ গরম থাকলেও নীরব ভূমিকায় গত দুই মেয়াদ সংসদের বিরোধী দল জাতীয় পার্টি।
জাতীয় পার্টির চেয়ারম্যান জিএম কাদের সরকারের সমালোচনা করলেও তার কমিটির কো-চেয়ারম্যানদের বেশির ভাগই আওয়ামী লীগের সঙ্গে নির্বাচনে যেতে চায় বলে জানা গেছে।
'১২ দেশে বাংলাদেশের পোশাক প্রত্যাহার' আজকের পত্রিকার প্রধান শিরোনাম। এই খবরে বলা হচ্ছে, দেশে দেশে বাজার থেকে তুলে নেওয়া হচ্ছে বাংলাদেশের কারখানায় তৈরি হওয়া বিভিন্ন ব্র্যান্ডের পোশাক।
'স্বাস্থ্যঝুঁকির' অজুহাতে এসব পোশাক বিক্রি বন্ধ করতে বাধ্য করা হচ্ছে বিক্রেতাদের। চলতি বছর যুক্তরাষ্ট্রসহ ১২টি দেশে ঘটেছে এই ঘটনা।
সর্বশেষ ঘটনাটি ঘটেছে কানাডায়। দেশটির সরকার বাংলাদেশের কারখানায় তৈরি হওয়া জর্জ ব্র্যান্ডের ২ লাখ ১৬ হাজারের বেশি পোশাক ক্রেতাদের কাছ থেকে ফেরত নিতে বলেছে বৈশ্বিক চেইনশপ ওয়ালমার্টকে।
'গার্মেন্টসে নাশকতায় ৩৬ জনের তালিকা প্রশাসনের কাছে'। ইত্তেফাকের খবরটিতে বলা হচ্ছে, রাজধানীর মিরপুর, সাভার, আশুলিয়া, গাজীপুরসহ ঢাকার আশপাশের বিভিন্ন এলাকায় বেতন বাড়ানোর দাবিতে কিছু দিন ধরে বিক্ষোভ ও ভাঙচুর চালিয়ে আসছেন গার্মেন্টস শ্রমিকরা।
একাধিক গোয়েন্দা সংস্থা বিষয়টি অনুসন্ধান করতে গিয়ে শ্রমিক নামধারী ৩৬ জনের তালিকা পেয়েছে।
তাদের মোবাইল ফোন রেকর্ডসহ বিভিন্ন তথ্যপ্রমাণের ভিত্তিতে তারা নিশ্চিত হয়েছে যে, এই ৩৬ জন নেতা বেতন বৃদ্ধির বিষয়টি পুঁজি করে নানা উসকানি ও ইন্ধন দিয়ে গার্মেন্টস শিল্পের শ্রমিকদের আন্দোলনে নামিয়েছেন।
দেশের সরকারি সার কারখানা নিয়ে প্রথম আলোর প্রতিবেদন 'চালুর আগেই ঋণ শোধের দায়'। এই খবরে বলা হচ্ছে, নরসিংদীতে নবনির্মিত ঘোড়াশাল পলাশ ইউরিয়া সার কারখানা উৎপাদনে যাওয়ার আগেই ঋণের কিস্তি পরিশোধ শুরু করতে হয়েছে সরকারকে।
কারখানাটি চালুর জন্য প্রয়োজনীয় গ্যাসের ব্যবস্থাও নেই। পরীক্ষামূলকভাবে চালানোর জন্য যমুনা সার কারখানা ২০২২ সালে বন্ধ করে নতুন কারখানায় গ্যাস দেওয়া হয়েছে।
সমস্যা আরও আছে। কারখানাটি থেকে সার সরবরাহের জন্য রেললাইন নির্মাণের কথা। কিন্তু রেললাইনের মূল কাজ এখনো শুরু হয়নি।
এরই মধ্যে ঘোড়াশাল পলাশ ইউরিয়া সার কারখানা ১২ নভেম্বর উদ্বোধন করা হবে। এটি নির্মাণে ব্যয় হয়েছে সাড়ে ১৫ হাজার কোটি টাকা।
'তেলভিত্তিক বিদ্যুৎ কেন্দ্রের বেশির ভাগই অলস বসে থাকতে পারে' বণিক বার্তা শিরোনাম। পত্রিকাটি বলছে, দেশে মোট বিদ্যুৎ উৎপাদন সক্ষমতার সাড়ে ২৭ শতাংশ জ্বালানি তেলভিত্তিক (ফার্নেস ও ডিজেল)। যদিও বর্তমানে মোট বিদ্যুৎ উৎপাদনে এ ধরনের জ্বালানিভিত্তিক বিদ্যুৎ কেন্দ্রের সর্বোচ্চ ব্যবহার ২২ শতাংশ।
সংশ্লিষ্টরা জানিয়েছেন, সামনের বছর এ ব্যবহার ব্যাপক মাত্রায় কমে আসবে।
বিদ্যুতের চাহিদা বৃদ্ধি না পাওয়া, ফার্নেস অয়েল আমদানিতে অর্থ সংকট ও উৎপাদন খরচ বিবেচনায় আগামী বছর তেলচালিত এসব বিদ্যুৎ কেন্দ্রের সিংহভাগই বসিয়ে রাখতে হতে পারে।
অলস বসিয়ে রাখা হলেও এসব বিদ্যুৎ কেন্দ্রের জন্য বিপুল পরিমাণ ক্যাপাসিটি চার্জ পরিশোধ করতে হবে বাংলাদেশ বিদ্যুৎ উন্নয়ন বোর্ডকে (বিপিডিবি)।
দৈনিক সংবাদের শিরোনাম 'উত্তরা-মতিঝিল মেট্রোরেলের যাত্রা শুরু'। খবরে বলা হচ্ছে, শনিবার (৪ নভেম্বর) দুপুরে আগারগাঁও স্টেশনে সবুজ পতাকা নেড়ে মতিঝিল স্টেশন অভিমুখে মেট্রোরেল সার্ভিস উদ্বোধন করেন প্রধানমন্ত্রী শেখ হাসিনা।
উত্তরা থেকে আগারগাঁও পর্যন্ত প্রায় নয় কিলোমিটারের প্রথম অংশ দশমাস আগে উদ্বোধন শেষে চালু করা হয়েছে। এখন প্রায় ১২ কিলোমিটার দ্বিতীয় অংশ উদ্বোধনে রাজধানীর উত্তরাকে মতিঝিলের সঙ্গে সংযুক্ত করেছে মেট্রোরেল। ফলে প্রথম মেট্রোরেল পূর্ণতার দুয়ারে পৌঁছালো।
দেশ রূপান্তরের শিরোনাম 'অন্তহীন বৈষম্য শিক্ষা ক্যাডারে'। পত্রিকাটি বলছে, সরকার এখন তথ্য ও যোগাযোগপ্রযুক্তির (আইসিটি) ওপর সবচেয়ে বেশি জোর দিয়েছে।
শিক্ষাপ্রতিষ্ঠানগুলোতেও আইসিটি গুরুত্বপূর্ণ। গত কয়েকটি বিসিএসে আইসিটি বিষয়ে বেশি শিক্ষক নিয়োগ দেওয়া হয়েছে।
অথচ এ বিষয়টি ডিগ্রি বা অনার্স পর্যায়ের কলেজে নেই। ফলে বিসিএস ক্যাডার হওয়ার পরও এ বিষয়ের শিক্ষকদের সহকারী অধ্যাপকের পরে আর কোনো পদ নেই।

'৮ দিনে সারা দেশে গ্রেপ্তার প্রায় ৮ হাজার নেতা–কর্মী